L-Ewwel Pitazz – Paragrafi 431-440 Segwejt il-parir tal-konfessur tiegħi, u fl-ewwel laqgħa tiegħi mal-Mulej, inżilt f'riġlejn Ġesu' u b'qalbi tassew imnikkta, tlabt skuża għal kollox. Imbagħad Ġesu' refgħani mill-art u qagħad bilqiegħda maġenbi u ħallieni npoġġi rasi fuq sidru, sabiex inkun nista' nifhem aħjar u nħoss ix-xewqat tal-Qalb l-iżjed ħelwa tiegħu. Imbagħad Huwa qalli dan il-kliem, Binti, tibża' xejn; Jiena dejjem miegħek. L-għedewwa kollha tiegħek jagħmlulek ħsara biss sakemm Jiena nippermettilhom. Inti l-għamara Tiegħi u s-serħan Tiegħi l-ħin kollu. Minħabba fik Jiena niġbed lura l-id li tikkastiga; minħabba fik Jiena nbierek l-art. F'dak l-istess waqt, ħassejt qisu nar f'qalbi. Inħoss is-sensi tiegħi jmutu u m'għandi l-ebda ideja x'inhu jiġri madwari. Inħoss il-ħarsa tal-Mulej tinfidni sa ġewwa nett. Jiena nagħraf tajjeb il-kobor Tiegħu u l-miżerja tiegħi. Tbatija straordinarja timlieli ruħi, flimkien ma' ferħ li ma nista' qatt nxebbħu ma xejn. Inħossni bla saħħa fit-tgħannieqa ta' Alla. Inħossni li qiegħda ġewwa fih u qiegħda ninħall fih bħal ilma fl-oċejan. Ma nistax infisser dak li qed jiġri ġewwa fija; wara talb interjuri bħal dan, jien inħoss is-saħħa u l-qawwa li nipprattika l-iktar virtujiet diffiċli. Inħoss stmerrija għall-affarijiet kollha li d-dinja tistmahom. B'ruħi kollha jien nixtieq is-skiet u s-solitudni. Mejju, 1935. Waqt il-kwaranturi jiena rajt wiċċ il-Mulej Ġesu' fl-Ostja Mqaddsa esposta fl-ostensorju. Ġesu' kien qed iħares bi tjubija lejn kulħadd. Spiss nara t-Tfajjel Ġesu' waqt il-Quddiesa. Huwa mill-iktar sabiħ. Donnu għandu xi sena. Darba, meta rajt l-istess Tifel waqt il-Quddiesa fil-kappella tagħna, qabditni xewqa qawwija u irreżestibbli nersaq lejn l-altar u naqbad lit-Tfajjel Ġesu'. F'dak il-ħin, it-Tfajjel Ġesu' kien qiegħed bil-wieqfa maġenbi n-naħa tal-ġinokkjatur tiegħi, u beda jintefa' fuqi b'idejh żgħar fuq spallti, grazzjuż u ferħan, ħarstu profonda u tidħol ġo fik. Imma meta s-saċerdot qasam l-Ostja, Ġesu' reġa' kien għal darb'oħra fuq l-altar, u ġie maqsum u kkunsmat mis-saċerdot. Wara t-Tqarbin, jiena rajt lil Ġesu' bl-istess mod ġewwa qalbi u ħassejtu fiżikament ġewwa qalbi l-ġurnata kollha. Mingħajr ma kont naf kif, ġabra mill-iktar profonda mlietni, u ma għidtx l-ebda kelma lil ħadd. Bdejt naħrab lin-nies kemm stajt, dejjem inwieġeb mistoqsijiet dwar id-dmirijiet tiegħi, imma iktar minn hekk lanqas kelma waħda. Jiena u miexja fil-ġnien filgħaxija smajt dan il-kliem: Bit-talb tiegħek, inti u sħabek sejrin tiksbu l-ħniena għalikom u għad-dinja. Jiena fhimt li ma kontx ser nibqa' fil-Kongregazzjoni li qiegħda fiha fil-preżent . Rajt ċar li r-rieda ta' Alla għalija kienet mod ieħor. Imma bqajt inġib l-iskużi quddiem Alla, u bqajt ngħidlu li ma kontx kapaċi nwettaq din il-biċċa xogħol. "Ġesu', Inti taf tajjeb x'jiena" (jiena għidt), u bdejt nagħmel lista tad-dgħjufija tiegħi quddiem il-Mulej, nistaħba warajhom sabiex Huwa jaqbel miegħi li jiena ma kontx kapaċi nwettaq il-pjanijiet Tiegħu. Imbagħad jiena smajt dan il-kliem: Tibżax, Jiena stess nagħmel tajjeb għal dak kollu li hemm nieqes ġewwa fik. Imma dan il-kliem nifidini sa ġewwanett u għaraft aħjar il-miżerja tiegħi; u jiena fhimt li l-kelma tal-Mulej hi ħajja u li qiegħda tinfidni sa ġewwanett. Jiena fhimt lil Alla kien qiegħed jistenna mingħandi mod ta' ħajja iktar perfetta. Imma jiena bqajt nuża l-inkompetenza tiegħi bħala skuża. 29 ta' Ġunju 1935. Meta kellimt lid-direttur spirtwali tiegħi (Dun Sopocko) dwar diversi affarijiet li l-Mulej kien qiegħed jitlob mingħandi, ħsibt li hu kien ser jgħidli li jiena minix kapaċi nwettaq dawk l-affarijiet kollha, u li l-Mulej Ġesu' ma jużax erwieħ msejkna bħali għall-ħidmiet li Hu xtaq li jsiru. Imma smajt kliem (li kienu jfissru) li huma preċiżament erwieħ bħal dawn lil Alla jagħżel l-iktar spiss biex iwettaq il-pjanijiet Tiegħu. Dan is-saċerdot żgur li hu mmexxi mill-Ispirtu ta' Alla; huwa ppenetra s-sigrieti ta' ruħi, l-iktar sigrieti profondi li kienu jeżistu bejni u bejn Alla, li fuqhom jiena kont għadni ma tkellimtx miegħu, għax jiena stess ma kontx fhimthom, u l-Mulej ma kienx ikkmandani b'mod ċar biex ngħidlu bihom. Is-sigriet huwa dan: Alla jrid li jkun hemm Kongregazzjoni li xxandar il-ħniena ta' Alla lid-dinja u li, bit-talb tagħha, takkwistaha għad-dinja. Meta s-saċerdot staqsieni jekk kellix ispirazzjonijiet bħal dawn, jiena weġibt li ma kellix ordnijiet ċari; imma f'dak il-waqt dawl nifidli ruħi, u jiena fhimt li l-Mulej kien qed jitkellem permezz tiegħu. Ta' xejn iddefendejt lili nnifsi billi għidt li ma konx irċevejt ordnijiet ċari, għaliex fit-tmiem tal-koverżazzjoni tagħna jiena rajt lill-Mulej Ġesu' fuq l-għatba, bħalma Hu rrapreżentant fix-xbieha, u Hu qalli, Jiena nixtieq li jkun hemm Kongregazzjoni bħal din ( . Dan kollu dam biss mument wieħed. Imma jiena m'għidtlux fuq din il-ħaġa dak il-ħin stess, għax kont mgħaġġla biex nerġa' lura d-dar, u bqajt intenni lill-Mulej, "Mulej, jiena minix kapaċi nwettaq il-pjanijiet Tiegħek!" Imma ħaġa stramba, Ġesu' ma ta l-ebda kas tat-talbiet tiegħi, imma tani x'nara u x'nifhem kemm kienet togħġbu din il-biċċa xogħol (tal-Ħniena Divina). Ma ta l-ebda kas tad-dgħjufija tiegħi, imma tani li nkun naf kemm kelli negħleb diffikultajiet. U jiena, l-imsejkna kreatura Tiegħu, ma stajt ngħid xejn ħlief "Jiena minix kapaċi għal din il-ħaġa, Mulej Alla Tiegħi!" 30 ta' Ġunju 1935. Fil-bidunett tal-Quddiesa l-għada rajt lil Ġesu' fis-sbuħija kollha Tiegħu li ħadd ma jista' jpoġġiha fi kliem. Qalli li Hu xtaq li tinbeda Kongregazzjoni bħal din malajr kemm jista' jkun, u int tgħix fiha flimkien mal-kumpaniji tiegħek. L-ispirtu Tiegħi jkun ir-regola ta' ħajjitkom. Ħajjitkom għandha tkun msawra fuq Tiegħi, mill-maxtura sal-mewt Tiegħi fuq is-Salib. Idħol fil-fond fil-misteri Tiegħi; u inti ssir taf l-abbiss tal-Ħniena Tiegħi għall-ħlejjaq kollha u t-tjubija Tiegħi bla tarf – u inti tgħarraf b'dan lid-dinja. Bit-talb tiegħek inti tkun medjatriċi bejn l-art u s-sema. Imbagħad wasal il-mument biex nitqarben u Ġesu' ma deherx aktar, u jiena rajt dija kbira. Imbagħad jiena smajt dan il-kliem: Aħna nagħtu l-barka tagħna u f'dak il-waqt raġġ jiddi ħareġ minn dak id-dawl u nifidli qalbi; nar straordinarju tkebbes ġewwa ruħi – ħsibtni sejra mmut bil-ferħ u l-hena. Ħassejt l-ispirtu tiegħi jinfired minn ġismi. Ħassejtni mgħaddsa kollni kemm jien f'Alla, ħassejtni maħtufa minn Dak li jista' kollox, bħal farka trab, f'wesgħat li ħadd ma jaf bihom. Nirtogħod bil-ferħ fit-tgħanniqa tal-Ħallieq, ħassejt li Hu stess kien qiegħed iweżinni sabiex inkun nista' nġorr dan il-ferħ kbir u nħares lejn il-Majesta' Tiegħu. Issa naf li, li kieku ma kienx Hu stess li għall-ewwel saħħaħni bil-grazzja Tiegħu, ruħi ma kenitx tkun tiflaħ il-hena, u kont immut f'salt. Il-Quddiesa spiċċat ma nafx meta, għax ma kellix saħħa noqgħod attenta għal dak li kien għaddej fil-kappella. Imma meta rġajt ġejt f'sensija, ħassejt li kelli s-saħħa u l-kuraġġ li nagħmel ir-rieda ta' Alla; xejn ma deherli diffiċli; u fil-waqt li qabel kont qiegħda nġiblu l-iskużi lill-Mulej; issa ħassejt il-kuraġġ u s-saħħa tal-Mulej ġewwa fija, u għidt lill-Mulej, "Jiena lesta għal kull sejħa tar-rieda Tiegħek!" Ġewwa fija, kont għaddejt minn dak kollu li kelli ngħaddi minnu fil-ġejjieni. O Ħallieq u Mulej tiegħi, jiena kollni kemm jiena Tiegħek! Agħmel minni skont ma jogħġob lid-Divinita' Tiegħek u skont il-pjanijiet eterni Tiegħek u l-ħniena Tiegħek bla tarf. Jalla kull ruħ issir taf kemm hu tajjeb il-Mulej; jalla l-ebda ruħ ma tibża' tikkomunika b'mod intimu mal-Mulej; jalla l-ebda ruħ ma tuża bħala skuża l-fatt li tħossha li mhix denja u jalla qatt ma' tibqa' tħalli għal iktar tard (biex hi taċċetta) s-sejħat ta' Alla, għax dik il-ħaġa ma togħġbux lill-Mulej. M'hemm l-ebda ruħ iktar imsejkna minni, għax jiena tassew naf lili nnifsi, u nistagħġeb li l-Majesta' Divina tindenja tiċċekken daqshekk. Eternita', jidhirli li inti qasira wisq sabiex wieħed ikun jista' jfaħħar (kif jixraq) il-ħniena bla tarf tal-Mulej.
Djarju ta' Swor Fawstina – L-1 Pitazz (par.431-440)